|  |  |
| --- | --- |
| **ROKODELSKA PANOGA** | **Usnjarstvo in krznarstvo** |
| **POVZETEK**  |
| Usnjarstvo je dejavnost pretvarjanja živalske kože v usnje za uporabne ali dekorativne predmete. Usnjarji to dosežejo z uporabo orodij, oblikovalnimi tehnikami in barvanjem. Usnje je edinstven produkt, zato se mora usnjar spoznati na številne tehnike obdelovanja usnja. Barvanje usnja je preprost postopek, ki z dodajanjem oljnih ali alkoholnih barv v pore usnja le-tega obarva.  |
| **OPIS PANOGE** |
| Predelavo živalskih kož delimo na usnjarstvo in krznarstvo. Usnjarstvo je bilo od nekdaj zelo pomembno in je spadalo med obrtne panoge, ki so jih zaradi gospodarskega pomena in potreb vedno pospeševali. Zgodovina usnjarstva na Slovenskem je zelo bogata, prva poročila o ustanavljanju usnjarskih cehov so že iz 16. stol. Usnjarstvo se je razvilo po celotnem slovenskem ozemlju, zlasti pa v krajih, kjer so imeli dovolj tekoče vode in ustrezno zalogo kož. Nekdanja obrtna usnjarska središča so Radovljica, Novo mesto, Tržič, Bohinj, Kamnik, Cerknica, Celje, Ptuj, Slovenska Bistrica, Slovenske Konjice, Sveta Trojica, Ljubljana, Škofja Loka, Domžale, Ljubljana, Maribor, Ljutomer, Slovenj Gradec, Šoštanj, Vransko, Šmartno pri Litiji, Vrhnika, Žiri, Železniki itn. Večje usnjarske in strojarske delavnice so se od sredine 19. stol. začele razvijati v večje zasebne industrijske obrate. Pred začetkom druge svetovne vojne je bila ena večjih Tovarna Franc Woschnagg & Sinovi d. d., sredi 20. stol. je bila ena večjih tovarn usnjene galanterije Toko Domžale; pomembni sta bili tudi Industrija usnja Vrhnika, ki je imela svoj obrat tudi v Šmartnem pri Litiji, ter Tovarna usnja Utok Kamnik. Zaradi krize usnjarstva je do konca 20. stol. večina usnjarskih industrijskih obratov prenehala delovati, ohranile so se le manjše usnjarske delavnice.Usnje (tudi »leder«) se je uporabljalo v razne namene, predstavljalo je tudi prestiž, kar velja do določene mere še dandanes. Veliko usnja je šlo za proizvodnjo obuval, oblačil in športnih izdelkov, izdelovanje pripomočkov, opremo hiš, proizvodnjo vojaške opreme, pripomočkov za tovorjenje in izdelavo glasbil. Za usnjarje je bilo usnje končni izdelek, predstavljalo pa je tudi surovino za druge rokodelske izdelke. Delo v usnjarskem obratu je pomenilo številna opravila (skladiščenje kož in krzna, delo v vodnidelavnici, delo v strojilnici, postopki dodelave po strojenju in postopki končne dodelave). V klavnicah so živali odrli, prav tako so odrli krzno, nato so kože in krzno poslali na trg kož, krzna pa v krznarske obrate. Če je bilo potrebno, so kože in krzna pred predelavo konzervirali, da ni prišlo do gnitja. Ko so prispele v obrat, so jih sortirali, po možnosti obrezali, konzervirali in skladiščili, dokler ni prišlo do obdelave v vodni delavnici (*lužilnica*): kože so namakali, nato jih izprali in namočili v apneno vodo *(lug),* pripravljeno v lesenih macesnovih kadeh *(jamah).* Luženje je bil postopek za odstranjevanje dlak, ščetin in epiderme (vrhnjice in mesnatice). Kljub dolgotrajnemu luženju so bili na mesni strani kože še vedno ostanki maščobe in mesa, ki so jih nato odstranili s posebniminoži na posebni zaobljeni delovni površini, na *panju,* tudi *pamu.* Za lažje delo v nadaljnji obdelavi so tako obdelane kože razrezali v krupone. Z luženjem so bili odstranjeni tisti deli, zaradi katerih je koža razpadala, v notranjost usnjatice je prodrlo apno, zaradi katerega pa je koža pokala. Da bi dosegli mehkobo in razteznost gornjega usnja, so kože *čimžali*, tj. namakali v posebni kopeli dlje časa kot kože, ki so bile namenjene za spodnje usnje. Tako predelano živalsko kožo so usnjarji imenovali *golica*, ker je bila gola in obeljena z obeh strani. Naslednja faza obdelave kož – golic je bila strojenje, s katerim so koži dali primerno prožnost in trdnost ter s tem preprečili gnitje kož. V strojilnici je potekalo razluženje, čimžanje, piklanje in strojenje. Za pridobivanje strojila so usnjarji največ uporabljali razne vrste lubja (npr. hrastovo, smrekovo, kostanjevo), plodove (npr. kostanj, želod) in les (npr. kostanjev les). Namočeno čreslo oddaja kislino, ki golico stroji ali o­barva rjavo. Kože so v strojilnih kadeh dnevno mešali in dodajali vse več čreslovine. Po šestih do dvanajstih mesecih so bile dovolj strojene in so jih v zadnji fazi obdelali še mehansko: odcedili in ožemali, nato v sušilnici sušili, barvali, mehčali, mastili, stiskali, gladili, vtiskovali vzorce itn. Končni izdelek – usnje so skladiščili na dva načina: v povezanih zvitkih – *rolah* in povezano v svežnje. Za celoten postopek dela usnjarji potrebujejo veliko različnih orodij: nože za struženje, mezdrilne nože za čiščenje mesnate strani kože, kemikalije (npr. krom, žveplena kislina, apno), sol, olje zamazanje kož, naravna barvila za barvanje kož (kostanj), sode za strojenje usnja, napravo za mezdrenje, stroj za struganje kož, lesene okvire, ki preprečujejo krčenje kož pri sušenju, itd..Usnjar se mora spoznati na različne tehnike pripravljanja in obdelovanja usnja ob izdelovanju izdelkov. Takšna postopka sta barvanje in slikanje na usnje. Med postopki oblikovanja usnja so najbolj znani vrezovanje, žigosanje, oblikovanje s pomočjo vode, pri katerem usnje namočijo v vodo in ga s tem raztegnejo in zmehčajo ter oblikujejo v želene oblike ob sušenju. Obstajata tudi vrezovanje z laserjem ter pirografija z vročo iglo.V začetku 20. stol. so postopno začeli opuščati ročno izdelavo usnja in star proces povsem naravnega rastlinskega strojenja, pri katerem so uporabljali lubje, les in plodove dreves. Dokončno je do tega prišlo na sredini 20. stol., ko so začeli s kromovim strojenjem. Izdelava usnja in usnjarskih izdelkov obsega več rokodelskih panog: strojarstvo in usnjarstvo, irharstvo, jermenarstvo in krznarstvo. Strojarstvo pomeni obdelavo kož različnih živali. Včasih so bile to goveje in svinjske kože, dandanes pa gre predvsem za ovčje in kozje kože ter kože srn za irhovino za krpe za čiščenje stekel. Poleg ustrojenih kož dejavnost obsega tudi izdelavo jermenov pri harmonikah, usnje za lesene cokle, usnje za poliranje protez, posebno vrsto usnja za vojaške namene, usnjene zapestnice, irhovino za čiščenje stekel avtomobilov, ovčje krzno za trgovine s pohištvom in za otroške vozičke, dekorativno krzno za predpražnike; včasih so delali tudi tapetniško usnje in razna tehniška usnja za konjske vprege. Posebna zvrst usnjarstva je bilo tudi irharstvo, pri katerem so strojili kože srn in jelenov za izdelavo hlač, imenovanih irharice, ki so bile posebej priljubljene v 19. stol. in so danes pomemben del slovenskih pripadnostih kostumov. Iz irhovine so izdelovali tudi usnjene pasove, ki so bili krojeni v obliki podolgovate malhe za hranjenje denarja, in rokavice. Jermenarstvo je vključevalo izdelovanje konjskih in naglavnih govejih komatov, jahalnih in transportnih sedel, vprežnega jermenja, usnjenih pasov in jermenov. Obrt se je razvijala ob prevozništvu od 15. stol. naprej. Množična uporaba konj za vpreganje in transport je izpričana od 2. polovice 17. stoletja.Kot posebna veja se je razvilo tudi krznarstvo: krznar v fazi luženja ne odstrani povrhnice, tj. dlake. V tem primeru v strojarskih delavnicah strojijo kože domačih in divjih živali z dlako vred, torej jih predelujejo v krzno. Krznarstvo v širšem smislu obsega področja predelave krzna, tako rejo, strojenje, oblikovanje in izdelavo oblačil kot krznarsko galanterijo. Za strojenje in plemenitenje krzna uporablja krznar različne pripomočke, pri izdelavi oblačil pa potrebuje veliko delovno mizo za krojenje, šivalne stroje, lesene modele za izdelovanje krznenih pokrival in drobno krznarsko orodje: klešče za napenjanje usnja, škarje, krznarski nož, radljo za ravnanje šivov, česala za česanje krzna, šivanke za krzno, likalnik. Krznarstvo je bila tipična urbana obrt, svoje znane krznarske lokale je imelo vsako mesto, danes pa so le še redki z dolgo in neprekinjeno tradicijo; tako v Ljubljani Krznarstvo Eber, ki je ena najstarejših neprekinjeno delujočih obrti (z začetki leta 1919). Krznarji so v preteklosti na plašče šivali kožuhe, pa tudi krznene ovratnike ali obrobe na rokavih, dandanes pa oblikujejo oblačila in modne dodatke iz krzna. Krznarji izdelujejo tudi pokrivala, prepoznavna v naši oblačilni kulturi, polhovke in oblačila iz ovčjega krzna za pustne oprave – kurente in brkinske larfe. K strmem upadu krznarstva so pripomogli nove modne smernice ter boj za zaščito živali z izpostavljanjem etičnih standardov pri pridobivanju krzna. V drugi polovici 20. stol. se je razširila tudi panoga izdelovanja usnjene galanterije, ki se je razvila v prave obrate (npr. Toko Domžale). V postopku izdelave drobne usnjene galanterije, denarnic, pasov in ženskih torbic so predelovali goveje oz. telečje usnje, v manjši meri tudi svinjsko usnje, a tudi kože kač, manjših plazilcev, krokodilov in rib. V Sloveniji deluje na tem področju še vedno nekaj obrtnikov. Pomembna panoga je bilo tudi sedlarstvo. Sedlarji so izdelovali konjsko opremo, kot so jezdna in tovorna sedla, naglavni goveji komati, vajeti, uzde, biči, ter jermena za harmonike in pasove za nahrbtnike. Obrt je bila zelo močno povezana s furmanstvom oz. avtoprevozništvom. Ponovni razmah sedlarstva je v začetku 21. stol. pospešilo vnovično zanimanje za konjerejo in vlogo konj v športu, rekreaciji in turizmu. V 80. in 90. letih 20. stol. so bili usnjarski izdelki zelo priljubljeni, zaradi vse večje ozaveščenosti pa je sčasoma prišlo do upora proti kupovanju usnjenih izdelkov. Dediščina prvotne usnjarske proizvodnje se nadaljuje še danes z izdelki zasebnih strojarn (Dragomelj, Motnik, Ribnica, Cirkulane). Usnjarji strojijo usnje in izdelujejo usnjene galanterijske izdelke iz domačega in zlasti uvoženega usnja, kot so pasovi, torbice, denarnice, foto albumi, pasovi, toaletne torbice, obeski za ključe, mape itd. Pri ustvarjanju sodobnih usnjarskih izdelkov je poleg uporabnosti izdelkov ključen tudi smisel za oblikovanje.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za obvladovanje panoge je potrebno veliko znanja in izkušenj. Pred desetletji sta bili dve odlični usnjarski šoli, in sicer tovarniška šola Industrije usnja Vrhnika v Šmartnem pri Litiji in Srednja usnjarsko-galanterijska šola na Usnjarskem tehnikumu v Domžalah. Zdaj formalno izobraževanje ne obstaja, prav tako ne obstaja nacionalna poklicna kvalifikacija. Prenos znanja poteka izključno v usnjarskih delavnicah z mojstrov rokodelcev na druge zaposlene. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v nacionalni Register nesnovne kulturne dediščine. Znanja so ogrožena, saj ne obstaja formalno ali neformalno izobraževanje za pridobitev poklica. V Sloveniji deluje nekaj manjših usnjarn, veliko usnja pa je danes uvoženega.  |
| **Vidik identitete in prepoznavnosti**  | Nekateri usnjarji so člani OZS, sodelujejo tudi z rokodelskimi centri. Usnjarstvo je bilo razširjeno po celotnem slovenskem ozemlju in ima v več krajih bogato tradicijo, ki pa je nismo znali nadgraditi (npr. Vrhnika, Šmartno pri Litiji, Domžale …).  |
| **Vidik družbenega in gospodarskega napredka** | Spreminja se tehnologija strojenja, še zlasti v današnjem času. Vračamo se k naravnim/ekološkim oblikam strojenja, manj se stroji s kromom. Na eni strani je koža trajnostni material, odpadek, ki nastane pri zakolu živali in bi ga ob neuporabi zavrgli. Po drugi strani pa se dandanes številne okoljevarstvene in aktivistične organizacije borijo proti ubijanju živali za pridelovanje usnja in podpirajo alternativo – umetno usnje. Uporabo usnjenih izdelkov ali oblačil prepovedujejo tudi nekatera verstva. Vprašljiv je vpliv usnjarstva na okolje – zaradi potrošnje vode in uporabe kemikalij, ki se jih po določenih usnjarskih postopkih spusti v naravo. |
| **Vidik učinkov na medgeneracijsko povezovanje in vseživljenjsko učenje** | Medgeneracijski prenos znanja poteka predvsem pri prenosu znanja med mojstri in vajenci, saj druge oblike prenosa znanja ne obstajajo. Drugih oblik medgeneracijskega povezovanja ni zaznati.  |
| **Vidik učinkov na turizem**  | Panoga je le deloma vpeta v turistično ponudbo Slovenije. V Šoštanju deluje Muzej usnjarstva na Slovenskem. Usnjarski muzej je del Gorenjskega muzeja. V Sloveniji je tudi veliko spominkov, narejenih iz usnja.  |
| **Viri in literatura** | Janez Bogataj, Mojstrovine Slovenije: Srečanja s sodobnimi rokodelci, Gorenjski tisk, Ljubljana 1999, str. 240-241.Janez Bogataj, Domače obrti na Slovenskem, DZS, Ljubljana 1989, str. 95–99. <https://usnjarstvo.splet.arnes.si/2021/03/18/lorem-ipsum/> <https://kulturnadediscina.si/about/usnjarstv/>Gorišek, Doroteja: Usnjarska obrt v Škofji Loki*.* V: *Loški razgledi*, letnik 8, Škofja Loka 1961.Mali, Tone: *Priročnik za usnjarje.* Založba ministrstva za industrijo in rudarstvo LRS. Ljubljana 1947.Bizjak, Nada: Rastlinsko strojenje in ročna izdelava usnja v Tržiču. V: *Snovanja*, let. 10, št. 1, 1976.Aplinc, Miran: Usnjarska orodja. V: Usnjarstvo na Slovenskem. Zbornik, Gradiva 6, Šoštanj 2015.Nejc Novak, Usnjarstvo v Domžalah kot družboslovna vsebina v 4. razredu devetletne osnovne šole, magistrsko delo, PEF, Ljubljana 2018: http://pefprints.pef.uni-lj.si/5231/1/UL\_PeF\_Nejc\_Novak\_-\_magistrska\_naloga.pdf |